Η Επιτροπή καλεί τα κράτη μέλη να λάβουν επειγόντως τα αναγκαία μέτρα για την πλήρη μεταφορά των ακόλουθων οδηγιών στο εθνικό δίκαιο και να το γνωστοποιήσουν στην Επιτροπή:

·της οδηγίας της ΕΕ σχετικά με τις καταστάσεις ονομάτων επιβατών, για την οποία 1 κράτος μέλος πρέπει ακόμη να κοινοποιήσει τη μεταφορά στο εθνικό δίκαιο και 1 κράτος μέλος πρέπει ακόμη να ολοκληρώσει την κοινοποίηση της μεταφοράς· ·της οδηγίας για την καταπολέμηση της τρομοκρατίας, για την οποία 2 κράτη μέλη δεν έχουν ακόμη κοινοποιήσει τη μεταφορά στο εθνικό δίκαιο και 1 κράτος μέλος πρέπει ακόμη να ολοκληρώσει την κοινοποίηση της μεταφοράς· ·της οδηγίας σχετικά με τον έλεγχο της απόκτησης και της κατοχής όπλων, για την οποία 8 κράτη μέλη πρέπει ακόμη να κοινοποιήσουν τη μεταφορά στο εθνικό δίκαιο και 7 κράτη μέλη πρέπει ακόμη να ολοκληρώσουν την κοινοποίηση της μεταφοράς· ·της οδηγίας για την προστασία των δεδομένων στο πλαίσιο της επιβολής του νόμου, για την οποία 1 κράτος μέλος πρέπει ακόμη να κοινοποιήσει τη μεταφορά στο εθνικό δίκαιο και 2 κράτη μέλη πρέπει ακόμη να ολοκληρώσουν την κοινοποίηση της μεταφοράς· ·της 4ης οδηγίας για την καταπολέμηση της νομιμοποίησης εσόδων από παράνομες δραστηριότητες, για την οποία 21 κράτη μέλη πρέπει ακόμη να ολοκληρώσουν την κοινοποίηση της μεταφοράς στο εθνικό δίκαιο· ·της οδηγίας σχετικά με την καταπολέμηση της σεξουαλικής κακοποίησης παιδιών, για μη ορθή μεταφορά της οποίας στο εθνικό δίκαιο κινήθηκαν διαδικασίες επί παραβάσει σε βάρος 23 κρατών μελών· ·της οδηγίας για τις επιθέσεις κατά συστημάτων πληροφοριών, για μη ορθή μεταφορά της οποίας στο εθνικό δίκαιο κινήθηκαν διαδικασίες επί παραβάσει σε βάρος 4 κρατών μελών.

2. Ετοιμότητα και προστασία

H οικοδόμηση ανθεκτικότητας ενάντια στις απειλές κατά της ασφάλειας αποτελεί σημαντική συνιστώσα των εργασιών προς την κατεύθυνση μιας αποτελεσματικής και πραγματικής Ένωσης Ασφάλειας. Η Επιτροπή στηρίζει τα κράτη μέλη και τις τοπικές αρχές για την ενίσχυση της προστασίας των δημόσιων χώρων, μέσω της εφαρμογής του σχεδίου δράσης του Οκτωβρίου του 2017 και της σύμπραξης για την ασφάλεια στους δημόσιους χώρους στο πλαίσιο του αστικού θεματολογίου της ΕΕ, η οποία θεσπίστηκε τον Ιανουάριο του 2019. Στις εργασίες συμμετέχουν οι δήμοι που απευθύνθηκαν στην Επιτροπή ζητώντας τη στήριξή της για την αντιμετώπιση των προκλήσεων που αντιμετώπιζαν ως προς την προστασία των δημόσιων χώρων.

Η ανταλλαγή βέλτιστων πρακτικών τόσο μεταξύ των δημόσιων αρχών όσο και με ιδιωτικούς φορείς εκμετάλλευσης είναι καθοριστικής σημασίας για την ενίσχυση της ασφάλειας των δημόσιων χώρων. Το θέμα αυτό ήταν στο επίκεντρο της ευρωπαϊκής εβδομάδας ασφάλειας που διοργανώθηκε στη Νίκαια της Γαλλίας από τις 14 έως τις 18 Οκτωβρίου 2019, στο πλαίσιο του χρηματοδοτούμενου από την ΕΕ σχεδίου PACTESUR (Protect Allied Cities against Terrorism in Securing Urban Areas). Η εκδήλωση, στο πλαίσιο της οποίας ήρθαν σε επαφή 500 συμμετέχοντες από δήμους ολόκληρης της Ευρώπης, εθνικές αρχές και ερευνητικά ιδρύματα, ανέδειξε τη σπουδαιότητα της στενής συνεργασίας μεταξύ όλων των εμπλεκόμενων ενδιαφερόμενων φορέων, δημόσιων και ιδιωτικών, καθώς και τον ρόλο τον νέων τεχνολογιών στην καλύτερη προστασία των πόλεων. Το θέμα της προστασίας των δημόσιων χώρων εξετάστηκε επίσης κατά την ευρωπαϊκή εβδομάδα των δήμων και των περιφερειών που διοργανώθηκε στις Βρυξέλλες από τις 7 έως τις 10 Οκτωβρίου 2019, σε ειδική σύνοδο εργασίας σχετικά με τη σύμπραξη για την ασφάλεια στους δημόσιους χώρους στο πλαίσιο του αστικού θεματολογίου της ΕΕ. Η σύνοδος εργασίας επικεντρώθηκε στον ρόλο των τοπικών αρχών στο πεδίο της πολιτικής ασφάλειας, του ρυθμιστικού πλαισίου και της χρηματοδότησης της ΕΕ για την αντιμετώπιση των βασικών προκλήσεων για την ασφάλεια στους αστικούς δημόσιους χώρους, καθώς και σε βασικά θεματικά πεδία όπως η καινοτομία μέσω έξυπνων λύσεων και τεχνολογιών, συμπεριλαμβανομένης της έννοιας της ασφάλειας βάσει σχεδιασμού, η πρόληψη και η κοινωνική ένταξη. Η Επιτροπή βοηθά επίσης τις δημοτικές αρχές να καινοτομούν σε αυτά τα πεδία μέσω της τελευταίας πρόσκλησης υποβολής προτάσεων που προκήρυξε στο πλαίσιο της πρωτοβουλίας αστικών καινοτόμων δράσεων, τα αποτελέσματα της οποίας ανακοινώθηκαν τον Αύγουστο του 2019. Στα έργα που επιλέχθηκαν συγκαταλέγονται και εκείνα τριών δήμων (Πειραιά στην Ελλάδα, Τάμπερε στη Φινλανδία και Τορίνο στην Ιταλία) που θα εφαρμόσουν δοκιμαστικά νέες λύσεις σε θέματα αστικής ασφάλειας.

Η Επιτροπή, με στόχο την καλύτερη προστασία χώρων λατρείας και τη διερεύνηση των αναγκών διαφόρων θρησκευτικών ομάδων, οργάνωσε στις 7 Οκτωβρίου 2019 συνάντηση με εκπροσώπους εβραϊκών, μουσουλμανικών, χριστιανικών και βουδιστικών κοινοτήτων. Από τη συνάντηση, που πραγματοποιήθηκε στο πλαίσιο της εφαρμογής του ενωσιακού σχεδίου δράσης του 2017 για τη στήριξη της προστασίας των δημόσιων χώρων, προέκυψε ότι η ευαισθητοποίηση και η ετοιμότητα σε θέματα ασφάλειας ποικίλλει σημαντικά μεταξύ των διαφόρων θρησκευτικών κοινοτήτων, γεγονός που αναδεικνύει τη σημασία της περαιτέρω ανταλλαγής ορθών πρακτικών. Από τη συνάντηση προέκυψε επίσης ότι η καθιέρωση στοιχειωδών μέτρων ασφαλείας και η βελτίωση της ευαισθητοποίησης σε θέματα ασφάλειας δεν είναι ασύμβατες με τη διατήρηση του ανοιχτού και προσιτού χαρακτήρα των χώρων λατρείας. Η Επιτροπή θα συγκεντρώσει στην εξειδικευμένη ηλεκτρονική πλατφόρμα της ορθές πρακτικές και υλικό ενίσχυσης της ευαισθητοποίησης, και θα θέσει το θέμα υπόψη των αρχών ασφαλείας των κρατών μελών στο πλαίσιο του φόρουμ φορέων δημόσιου-ιδιωτικού τομέα για την προστασία των δημόσιων χώρων.

Ένας συγκεκριμένος τομέας που χρήζει περαιτέρω προσοχής είναι η αυξανόμενη απειλή κατά της ασφάλειας των υποδομών ζωτικής σημασίας και των δημόσιων χώρων που θέτουν τα μη επανδρωμένα αεροσκάφη. Συμπληρωματικά προς την πρόσφατη νομοθεσία της ΕΕ που διέπει την ασφαλή πτητική λειτουργία μη επανδρωμένων αεροσκαφών στον ίδιο εναέριο χώρο με επανδρωμένα αεροσκάφη, και χωρίς να υπονομεύονται οι δυνατότητες επωφελούς χρήσης των μη επανδρωμένων αεροσκαφών, η Επιτροπή στηρίζει τα κράτη μέλη στην παρακολούθηση των τάσεων όσον αφορά την κακόβουλη χρήση των μη επανδρωμένων αεροσκαφών, στη χρηματοδότηση σχετικών ερευνών και στη διευκόλυνση της διενέργειας δοκιμών αντιμέτρων. Η ανταλλαγή εμπειριών και βέλτιστων πρακτικών είναι κρίσιμης σημασίας, όπως κατέδειξε το διεθνές συνέδριο υψηλού επιπέδου για την αντιμετώπιση των απειλών που θέτουν τα μη επανδρωμένα εναέρια συστήματα, το οποίο πραγματοποιήθηκε στις Βρυξέλλες στις 17 Οκτωβρίου 2019. Στο πλαίσιο της εκδήλωσης, που διοργανώθηκε από την Επιτροπή, 250 συμμετέχοντες από κράτη μέλη, διεθνείς οργανισμούς, τρίτες χώρες-εταίρους, τον κλάδο, την πανεπιστημιακή κοινότητα και την κοινωνία των πολιτών συναντήθηκαν για να συζητήσουν τις προκλήσεις στον τομέα της ασφάλειας που θέτουν τα μη επανδρωμένα αεροσκάφη, καθώς και τρόπους για την αντιμετώπισή τους. Το συνέδριο κατέδειξε την ανάγκη για τακτικές εκτιμήσεις της επικινδυνότητας όσον αφορά τα μη επανδρωμένα αεροσκάφη, καθώς και για στενή συνεργασία μεταξύ των αρχών πολιτικής αεροπορίας και επιβολής του νόμου για την περαιτέρω ανάπτυξη ευρωπαϊκής νομοθεσίας σχετικά με την ασφαλή πτητική λειτουργία των μη επανδρωμένων αεροσκαφών. Είναι επίσης αναγκαίο να διενεργηθούν περαιτέρω δοκιμές των αντιμέτρων κατά μη επανδρωμένων αεροσκαφών μέσω συντονισμένης ευρωπαϊκής προσέγγισης. Επίσης, υπήρξε συμφωνία ότι η στενή συνεργασία μεταξύ των αρχών και του κλάδου είναι απαραίτητη προϋπόθεση προκειμένου τα μη επανδρωμένα αεροσκάφη να είναι ασφαλή, επιχειρησιακώς αξιόπιστα και δύσκολο να χρησιμοποιηθούν για κακόβουλους σκοπούς.

3. Εξωτερική διάσταση

Δεδομένου ότι στην πλειονότητά τους οι κίνδυνοι που αντιμετωπίζει η ΕΕ στον τομέα της ασφάλειας δεν περιορίζονται στα σύνορα της ΕΕ αλλά αποτελούν παγκόσμιες απειλές, η συνεργασία με χώρες-εταίρους, οργανισμούς και σχετικούς ενδιαφερόμενους φορείς διαδραματίζει καίριο ρόλο για την οικοδόμηση μιας αποτελεσματικής και πραγματικής Ένωσης Ασφάλειας.

Η ανταλλαγή πληροφοριών είναι κομβικής σημασίας για αυτήν τη συνεργασία. Μαζί με την παρούσα έκθεση η Επιτροπή ενέκρινε σύσταση προς το Συμβούλιο για την έγκριση της έναρξης διαπραγματεύσεων για συμφωνία μεταξύ της ΕΕ και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα για την καταπολέμηση του σοβαρού εγκλήματος και της τρομοκρατίας μεταξύ της Ευρωπόλ και των αρμόδιων αρχών της Νέας Ζηλανδίας. Η εν λόγω συμφωνία θα ενισχύσει περαιτέρω τις ικανότητες της Ευρωπόλ στη συνεργασία με τη Νέα Ζηλανδία με σκοπό την πρόληψη και την καταπολέμηση αξιόποινων πράξεων που εμπίπτουν στο πεδίο αρμοδιοτήτων της Ευρωπόλ. Η συμφωνία συνεργασίας του Απριλίου 2019 μεταξύ της Ευρωπόλ και της αστυνομίας της Νέας Ζηλανδίας παρέχει ένα πλαίσιο για δομημένη συνεργασία σε στρατηγικό επίπεδο, δεν παρέχει όμως τη νομική βάση για την ανταλλαγή δεδομένων προσωπικού χαρακτήρα. Η ανταλλαγή δεδομένων προσωπικού χαρακτήρα με πλήρη σεβασμό του δικαίου της ΕΕ και των θεμελιωδών δικαιωμάτων είναι απαραίτητη προϋπόθεση για αποτελεσματική επιχειρησιακή αστυνομική συνεργασία. Σε προγενέστερο χρόνο, η Επιτροπή προσδιόρισε οκτώ χώρες προτεραιότητες στην περιοχή της Μέσης Ανατολής/Βόρειας Αφρικής με βάση την τρομοκρατική απειλή, τις προκλήσεις που σχετίζονται με τη μετανάστευση και τις επιχειρησιακές ανάγκες της Ευρωπόλ για έναρξη διαπραγματεύσεων. Λαμβανομένων υπόψη των επιχειρησιακών αναγκών των αρχών επιβολής του νόμου σε ολόκληρη την ΕΕ, καθώς και των δυνητικών οφελών της στενότερης συνεργασίας σε αυτόν τον τομέα, όπως κατέδειξαν και οι εξελίξεις μετά την επίθεση στο Christchurch τον Μάρτιο του 2019, η Επιτροπή κρίνει αναγκαία την προσθήκη της Νέας Ζηλανδίας στις χώρες προτεραιότητας ώστε να ξεκινήσουν σύντομα διαπραγματεύσεις.

Ένας άλλος ακρογωνιαίος λίθος της συνεργασίας της Ένωσης με τρίτες χώρες-εταίρους σε θέματα ασφάλειας είναι η διαβίβαση δεδομένων από τις καταστάσεις ονομάτων επιβατών. Στις 27 Σεπτεμβρίου 2019, η Επιτροπή ενέκρινε σύσταση προς το Συμβούλιο για την έγκριση της έναρξης διαπραγματεύσεων για συμφωνία μεταξύ ΕΕ και Ιαπωνίας σχετικά με τη διαβίβαση δεδομένων από τις καταστάσεις ονομάτων επιβατών για την πρόληψη και την καταπολέμηση της τρομοκρατίας και σοβαρών μορφών διεθνικού εγκλήματος με πλήρη σεβασμό των διασφαλίσεων για την προστασία των δεδομένων και των θεμελιωδών δικαιωμάτων. Η σύσταση εξετάζεται σε επίπεδο ομάδας εργασίας του Συμβουλίου και η Επιτροπή καλεί το Συμβούλιο να εγκρίνει ταχέως εντολή για διαπραγματεύσεις με την Ιαπωνία. Η εφαρμογή συμφωνίας εγκαίρως για τους Ολυμπιακούς Αγώνες του 2020 θα έχει απτό αντίκρισμα από την άποψη της ασφάλειας.

Σε παγκόσμιο επίπεδο, η Επιτροπή στηρίζει τις εργασίες του Διεθνούς Οργανισμού Πολιτικής Αεροπορίας για τη θέσπιση ενός προτύπου για την επεξεργασία δεδομένων από καταστάσεις ονομάτων επιβατών, ανταποκρινόμενη στο ψήφισμα 2396 του Συμβουλίου Ασφαλείας των Ηνωμένων Εθνών που καλεί όλα τα κράτη μέλη να αναπτύξουν τη δυνατότητα συλλογής, επεξεργασίας και ανάλυσης δεδομένων που αφορούν τις καταστάσεις ονομάτων επιβατών. Στις 13 Σεπτεμβρίου 2019, η Επιτροπή υπέβαλε πρόταση απόφασης του Συμβουλίου σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Οργανισμό Πολιτικής Αεροπορίας σχετικά με τα πρότυπα και τις συνιστώμενες πρακτικές που διέπουν τα δεδομένα από τις καταστάσεις ονομάτων επιβατών. Η πρόταση εξετάζεται σε επίπεδο ομάδας εργασίας του Συμβουλίου και η Επιτροπή ζητεί την ταχεία έκδοση της απόφασης του Συμβουλίου. Η θέση της Ένωσης και των κρατών μελών της εκτίθεται επίσης σε έγγραφο πληροφόρησης με τίτλο «Standards and principles on the collection, use, processing and protection of Passenger Name Record data» (Πρότυπα και αρχές για τη συλλογή, χρήση, επεξεργασία και προστασία των δεδομένων από τις καταστάσεις ονομάτων επιβατών), το οποίο υποβλήθηκε στην 40ή σύνοδο της Συνέλευσης του Διεθνούς Οργανισμού Πολιτικής Αεροπορίας.

Όσον αφορά τις εργασίες για τη σύναψη νέας συμφωνίας για τις καταστάσεις ονομάτων επιβατών με τον Καναδά, η Επιτροπή επιδιώκει την ταχεία οριστικοποίηση της συμφωνίας. Εν τω μεταξύ, φέτος το καλοκαίρι ξεκίνησε η συνδυασμένη κοινή επανεξέταση και κοινή αξιολόγηση της συμφωνίας με την Αυστραλία, καθώς και η κοινή αξιολόγηση της συμφωνίας για τις καταστάσεις ονομάτων επιβατών με τις Ηνωμένες Πολιτείες, με την πραγματοποίηση επισκέψεων στην Καμπέρα και την Ουάσινγκτον τον Αύγουστο και τον Σεπτέμβριο του 2019, αντίστοιχα. Η Επιτροπή ενημέρωσε την Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων του Ευρωπαϊκού Κοινοβουλίου στο πλαίσιο συνεδρίασης κεκλεισμένων των θυρών που πραγματοποιήθηκε στις 14 Οκτωβρίου 2019 σχετικά με την πορεία των εργασιών όσον αφορά τις συμφωνίες για τις καταστάσεις ονομάτων επιβατών με την Ιαπωνία, την Αυστραλία και τον Καναδά.

Πρόοδος σημειώθηκε επίσης στη συνεργασία με τους εταίρους των Δυτικών Βαλκανίων σε θέματα ασφάλειας, κατ’ εφαρμογή του κοινού σχεδίου δράσης για την καταπολέμηση της τρομοκρατίας για τα Δυτικά Βαλκάνια του Οκτωβρίου 2018. Στις 9 Οκτωβρίου, η Επιτροπή υπέγραψε δύο μη δεσμευτικές διμερείς συμφωνίες για την καταπολέμηση της τρομοκρατίας με την Αλβανία και τη Δημοκρατία της Βόρειας Μακεδονίας. Οι εν λόγω συμφωνίες προβλέπουν την ανάληψη ειδικά προσαρμοσμένων δράσεων προτεραιότητας από τις αρχές της αντίστοιχης χώρας-εταίρου, οι οποίες καλύπτουν τους πέντε στόχους του κοινού σχεδίου δράσης και υποδεικνύουν τη στήριξη που προτίθεται να παράσχει η Επιτροπή. Τις προσεχείς εβδομάδες αναμένεται να υπογραφούν παρόμοιες συμφωνίες με τους υπόλοιπους εταίρους των Δυτικών Βαλκανίων. Επίσης, στις 7 Οκτωβρίου 2019, η Επιτροπή υπέγραψε συμφωνία με το Μαυροβούνιο για τη συνεργασία στον τομέα της διαχείρισης των συνόρων μεταξύ του Μαυροβουνίου και του Οργανισμού Ευρωπαϊκής Συνοριοφυλακής και Ακτοφυλακής (Frontex). Η λόγω συμφωνία επιτρέπει στον Frontex να συνδράμει το Μαυροβούνιο στη διαχείριση τον συνόρων με στόχο την αντιμετώπιση της αντικανονικής μετανάστευσης και του διασυνοριακού εγκλήματος, ώστε να ενισχυθεί με τον τρόπο αυτό η ασφάλεια στα εξωτερικά σύνορα της ΕΕ.

Με σκοπό την ενίσχυση της συνεργασίας με χώρες-εταίρους για την αντιμετώπιση κοινών απειλών κατά της ασφάλειας, η Επιτροπή καλεί το Συμβούλιο:

·να εγκρίνει την έναρξη διαπραγματεύσεων για σύναψη συμφωνίας μεταξύ της ΕΕ και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα για την καταπολέμηση του σοβαρού εγκλήματος και της τρομοκρατίας· ·να εγκρίνει την έναρξη διαπραγματεύσεων για σύναψη συμφωνίας μεταξύ της ΕΕ και της Ιαπωνίας σχετικά με τη διαβίβαση δεδομένων από τις καταστάσεις ονομάτων επιβατών· ·να εγκρίνει την προτεινόμενη απόφαση του Συμβουλίου σχετικά με τη θέση που πρέπει να ληφθεί εξ ονόματος της ΕΕ στον Διεθνή Οργανισμό Πολιτικής Αεροπορίας σχετικά με τα πρότυπα και τις συνιστώμενες πρακτικές που διέπουν τα δεδομένα από τις καταστάσεις ονομάτων επιβατών.

VI. ΣΥΜΠΕΡΑΣΜΑ

Στην παρούσα έκθεση παρουσιάζεται το ευρύ φάσμα μέτρων που λαμβάνει η ΕΕ για την αντιμετώπιση των κοινών απειλών στην Ευρώπη και την ενίσχυση της συλλογικής μας ασφάλειας. Στη βάση της κοινής αντίληψης ότι οι σημερινές προκλήσεις στον τομέα της ασφάλειας αντιμετωπίζονται καλύτερα μέσω της συνεργασίας τόσο εντός της ΕΕ όσο και με τρίτες χώρες, η πρόοδος που έχει σημειωθεί ως προς την οικοδόμηση μιας αποτελεσματικής και πραγματικής Ένωσης Ασφάλειας είναι καρπός της στενής συνεργασίας ενός ευρέος φάσματος φορέων, που καλλιεργούν αίσθημα εμπιστοσύνης, ανταλλάσσουν πόρους και αντιμετωπίζουν τις απειλές από κοινού: σε όλα τα επίπεδα της διακυβέρνησης, από τις δημοτικές αρχές και άλλους τοπικούς φορείς, τις περιφερειακές και τις εθνικές αρχές έως το επίπεδο της ΕΕ με το Ευρωπαϊκό Κοινοβούλιο και το Συμβούλιο, με τη συμμετοχή δημόσιων αρχών, οργανισμών της ΕΕ, ιδιωτικών φορέων και της κοινωνίας των πολιτών, και με την αξιοποίηση εμπειρίας, εργαλείων και πόρων σε διάφορους τομείς πολιτικής, όπως η πολιτική στον τομέα των μεταφορών, η ψηφιακή ενιαία αγορά και η πολιτική συνοχής. Με τον τρόπο αυτόν, οι εργασίες στο πλαίσιο της Ένωσης Ασφάλειας ενσωματώνονται στην προστασία των θεμελιωδών δικαιωμάτων, διασφαλίζοντας και προάγοντας τις αξίες μας.

Οι εργασίες προς την κατεύθυνση μιας αποτελεσματικής και πραγματικής Ένωσης Ασφάλειας πρέπει να συνεχιστούν. Είναι αναγκαία η επίτευξη ταχείας συμφωνίας για σημαντικές εκκρεμείς πρωτοβουλίες, όπως κυρίως: 1) η νομοθετική πρόταση για την αφαίρεση τρομοκρατικού περιεχομένου στο διαδίκτυο, 2) η νομοθετική πρόταση για τη βελτίωση της πρόσβασης των αρχών επιβολής του νόμου σε ηλεκτρονικά αποδεικτικά στοιχεία, 3) η νομοθετική πρόταση για τη σύσταση ευρωπαϊκού βιομηχανικού, τεχνολογικού και ερευνητικού κέντρου ικανοτήτων στον τομέα της κυβερνοασφάλειας και δικτύου εθνικών κέντρων συντονισμού, και 4) οι εκκρεμείς νομοθετικές προτάσεις για τη δημιουργία πιο ισχυρών και έξυπνων συστημάτων πληροφοριών για την ασφάλεια και τη διαχείριση των συνόρων και της μετανάστευσης. Τα μέτρα και οι πράξεις που έχουν συμφωνηθεί πρέπει να μετουσιωθούν σε επιχειρησιακή πραγματικότητα, με έγκαιρη και πλήρη εφαρμογή της νομοθεσίας της ΕΕ από όλα τα κράτη μέλη, ώστε να εξασφαλιστούν όλα της τα οφέλη για την ασφάλεια. Ειδικότερα, είναι απολύτως απαραίτητο όλα τα κράτη μέλη να εφαρμόσουν την προσφάτως συμφωνηθείσα νομοθεσία σχετικά με τη διαλειτουργικότητα των συστημάτων πληροφοριών της ΕΕ για τη διαχείριση της ασφάλειας, των συνόρων και της μετανάστευσης, προκειμένου να εκπληρωθεί ο φιλόδοξος στόχος της επίτευξης πλήρους διαλειτουργικότητας έως το 2020. Τέλος, η Ευρώπη θα πρέπει να συνεχίσει να επαγρυπνεί για νέες και μεταβαλλόμενες απειλές και να εργάζεται με πνεύμα συνεργασίας για την ενίσχυση της ασφάλειας όλων των πολιτών.